Den Norske Skolen i Rojales - Ciudad Quesada.

# GENERELT OM TILSETTING OG STILLINGER VED SKOLEN

Den Norske Skolen i Rojales søker kreative ansatte med pågangsmot, kompetanse, erfaring og ikke minst fleksibilitet til å kunne arbeide på forskjellige trinn. Vi ønsker å ha både godt erfarne og yngre lærere og ca halvt om halvt med kvinner og menn.

Vi er bevisste på å ha et positivt fokus, vi ønsker å være talentspeidere og ikke feilsøkere både i forhold til elever og hverandre. Vi ønsker dyktige og allsidige ansatte som samarbeider til elevenes beste, både faglig og sosialt.

Erfaring fra små videregående skoler og/eller fådelte grunnskoler kan være en fordel.

# Utlysninger

Ledige stillinger utlyses vanligvis på skolens hjemmeside, i Utdanning på nett og papir og på skolens Facebookside. I tillegg kan stillingene utlyses lokalt, avhengig av stillingstype og varighet. Det kan også være aktuelt å benytte rekrutteringsbyrå.

# Krav for å arbeide ved DNSR

Generelt søker vi etter lærere med fordypning i kjernefag som norsk, engelsk og matematikk. Deretter ser vi etter tilleggskvalifikasjoner og kompetanse i andre fag avhengig av behov.

På videregående søker vi etter lærere med fordypning i alle undervisningsfag. Yrkeserfaring innen programfagene kan være en fordel.

Det er ikke et generelt krav at alle søkere behersker godt spansk, men det er en fordel å ha noe kjennskap til språket. Internasjonal erfaring vil kunne bli tillagt vekt.

Vi ønsker lærere med erfaring fra skoleutvikling, tilpasset opplæring, vurdering for læring og pedagogisk bruk av IKT. Skolen benytter elektroniske tavler på alle klasserom og pedagogisk bruk av iPad i undervisningen er en av skolens utviklingsområder.

Til miljøarbeider/assistentstillinger ønsker vi søkere med relevant utdanning og erfaring. Vikarbehov dekkes i hovedsak internt. Skolen benytter i liten grad eksterne vikarer.

# Andre typer stillinger

Vi har også ansatte med økonomisk-administrative og tekniske arbeidsoppgaver. I mange tilfeller er det her mest aktuelt å ansette folk som i tillegg til relevant utdanning og

praksis også har god kjennskap til spansk kultur og regelverk. Uansett er god kompetanse i spansk et grunnleggende krav for slike stillinger.

# Ansettelsesforhold

Skolen er formelt sett en spansk bedrift. Arbeidsforholdet reguleres derfor av spansk rett, men med enkelte ”gentlemen’s agreements ”mellom arbeidsgiver og

arbeidstaker. Styret er arbeidsgiver for alle stillinger. For å bli ansatt hos oss må politiattest av nyere dato framlegges.

# Lønn, pensjon og skatt

Lønn for lærere, miljøarbeidere/assistenter og kontorpersonell fastsettes ut fra KS minstelønnstabell.

Høyeste utdanning en får lønnsmessig uttelling for er adjunkt med tilleggsutdanning. Lønn for andre stillinger fastsettes individuelt.

Skolens pensjonsordning er medlemskap i Statens Pensjonskasse, SPK. Medlemmer av SPK kan opprettholde sitt medlemskap der mot å betale obligatorisk sats på 2 %. Skolen betaler arbeidsgiverandel.

Alle ansatte er skattepliktige til Spania og skatt trekkes månedlig. Samtidig kan norske statsborgere være skattepliktige til Norge. Hver enkelt arbeidstaker er selv ansvarlig for å melde flytting og holde orden på egne skatteforhold. Skolen kan bistå med informasjon.

# Å flytte utenlands

Når du skal flytter fra Norge til Spania dukker det nok opp mange spørsmål, og mye nyttig informasjon er å finne på nett.

Den norske ambassaden i Madrid har mye nyttig info på: [**http://www.norgeispania.es/**](http://www.norgeispania.es/)

Det finnes også nettmagasin som har dette som tema, f.eks.: <http://mittspania.com/>

# Å finne bolig

Leieprisene er lavere her enn de fleste steder i Norge. Det er et stort marked for utleieboliger i nærområdet til skolen og i nabokommunene, og det er uteiefirma og info å finne på nettet. Skolen kan også være behjelpelig med tips og råd om det er ønskelig.

# Trygdeordning og helsetjenester

Som bosatt og ansatt i Spania skal du vanligvis være medlem av den nasjonale trygdeordninga (Seguridad Social). Trygdebidraget trekkes månedlig.

Det kan også være mulig å opprettholde medlemskap i norsk folketrygd mot å betale en tilleggsavgift. Nav Utland har nærmere opplysninger. Vær oppmerksom på at en eventuell søknad må være registrert hos Nav innen du flytter ut av Norge.

Alle som er bosatt og ansatt i Spania, må skaffe seg et "NIE-nummer". Dette tilsvarer nærmest et personnummer i Norge. Skolen er behjelpelig i prosessen med å skaffe personnummer og arbeidstillatelse for sine nytilsatte.

***Forbehold***

*Den informasjonen som finnes her, er ikke uttømmende og er ikke bindende for ansettelsesforholdet. Satsene for medlemskap i SPK er fastsatt av Arbeidsdepartementet i Norge. Skolen er ikke ansvarlig for endringer i lover og regelverk som kan medføre endringer i pensjonssatser, helsetjenester, trygdeytelser, ansettelsesvilkår eller annet. Skolen er ikke ansvarlig for innhold på de nettsidene som det er vist til her.*